UModern Ngwenya Ukhethwa Ukuba Ngumsekeli Kamgcinisihlalo weBosso
Kukhetho lolu uModern Ngwenya evotelwe ngabangamatshumi athoba munwe munye kwathi uKenneth Mhlophe obekundawo yesibili wavotelwa ngabangamatshumi athoba minwe mbili lesithupha
BULAWAYO — Iqembu lomdlalo wenguqu ele Highlanders selilomsekeli kamgcinisihlalo omutsha ngemva kokhetho oluqhutshwe ngeSonto edolobheni lakoBulawayo. Ukhetho lukamsekeli kamgcinisihlalo weqembu leHighlanders omutsha lwehlukaniswe ngamavoti amane kuphela njengoba onqobileyo uModern Ngwenya evotelwe ngabantu abangamatshumi ayithoba munwe munye kwathi uKenneth Mhlophe obekundawo yesibili wavotelwa ngabantu abangamatshumi ayithoba minwe mbili lesithupha. Obephethe isikhundla lesi phambilini kokhetho uMgcini Mpofu uthole amavoti alitshumi lathoba munwe munye kwathi uNkosinathi Ncube yena uthole amavoti ayisithupha kuphela. UNgqwenya ongusomabhizimusi ohlala eHarare nguye umgcinisihlalo weHighlanders Harare Supporters Chapter okuyinhlanganiso ephathisa kakhulu iqembu leBosso ngesikhathi lisiyadlala esigodlweni. Kukhetho lokudinga umphathingcebo omutsha weqembu uDonald Ndebele unqobe uCharles Ndlovu ngemva kokuthola amavoti alikhulu eliletshumi lanhlanu kuthi uNdlovu uvotelwe ngabantu abangamatshumi ayithoba minwe mbili lesithupha. Ekhuluma ngemva kokukhethwa kwakhe uNgwenya uthe uzasebenzisana lezinye inkokheli zeqembu le Bosso ukuqeda isikwelede esibhekane leqembu sona esedlula ingxenye yesigidi samadola aseMelika. Ngokufanayo uNdebele uthembise ukuvikela ukulahleka kwemali emagedini asentshenziswa yizibukeli ukungena enkundleni ukuze iqembu lithole imfanelo zalo lenelise ukuqeda izikwelede. Abanye abayingxenye yenkokheli yeBosso ngabagoqela umgcinisihlalo uPeter Dube, unobhala jikelele uEmmett Ndlovu kanye lelunga lekhomithi uWisdom Mabhena bona abathatha izikhundla ngemva kokhetho olwenziwa nyakenye. ……………………………………… Sikhangele umdlalo kakhilikithi. Iqembu lamajaha aleminyaka engaphansi kwelitshumi lathoba munwe munye elimela ilizwe emdlalweni kakhilikithi selifinyelele ku final eyomncintiswano we Plate emidlalweni yezizwe zomhlaba eqhutshelwa kwele Bangladesh. Abafana beZimbabwe benelise lokhu ngemva kokunqoba osowabo bakwele South Africa ngama wickets ayithoba minwe mbili namhla ekuseni. Iqembu leZimbabwe lizadlala ku final ngoLwesihlanu lelizanqoba kusasa phakathi kwele Afghanistan lele New Zealand njalo iqembu elizaphumelela lizathola isicoco sePlate njalo likundawo yethoba munwe munye kuluhlu lwamaqembu aphatheke kumidlalo yezizwe zomhlaba.